Versindaba Zandra Bezuidenhout Archives : Versindaba
Posts Tagged 'Zandra Bezuidenhout'
Finaliste van Haikoe-wedstryd
Laat weet ons asseblief watter haikoe jou gunsteling is deur kommentaar te laat op hierdie pos. Gee asseblief 'n geldige rede vir jou keuse. Die wenner sal op 8 September 2021 bekendgemaak word.
Waldemar Gouws. drag brandhout op kop
Daniel Hugo. Ná die droogte
René Bohnen. vier generasies
Pirow Bekker. langs die jakobsleer
Bester Meyer. Kaapse vlakte huil.
Thomas Deacon. klokkies as sy sing
Hein Viljoen. 5 haikoes
Mariëtte van Graan. 5 haikoes
HF Nortjé. Burkas
Tags: Gerard Scharn, Haikoe-wedstryd, Hein Viljoen, HF Nortjé, Mariëtte van Graan, Pirow Bekker, Rene Bohnen, Zandra Bezuidenhout
Wenners: M.C. Escher- Digkompetisie
Die volgende digters deel die eerste prys van die M.C. Escher-Digkompetisie
Loftus Marais – "Sterre"
Joan Hambidge – "Waterpoel"
Zandra Bezuidenhout – "Relatiwiteit"
Foto van Loftus Marais: Alet Pretorius
Foto van Joan Hambidge: Philip de Vos
Foto van Zandra Bezuidenhout: Engela Duvenage
Tags: Joan Hambidge, Loftus Marais, MC Escher Digkompetisie wenners, Zandra Bezuidenhout
Posted in Uncategorized | Comments Off on Wenners: M.C. Escher- Digkompetisie
Nuwe Bundel. Zandra Bezuidenhout: Derde gety
Tags: Derde gety, nuwe bundel 2021, Zandra Bezuidenhout
Posted in Uncategorized | Comments Off on Nuwe Bundel. Zandra Bezuidenhout: Derde gety
Posted in VWL 50 jaar later | 9 Kommentare »
Nuwe publikasie: Arsenaal van klank (Anna Enquist)
Anna Enquist is die skrywersnaam van die Nederlandse digter en prosaskrywer Christa Widlund-Broer. Sy het sowel psigoanalise as musiek gestudeer en albei hierdie terreine word in haar skryfwerk weerspieël. Haar gewildheid in Nederland kan onder meer toegeskryf word aan die herkenbare alledaagse werklikheid in haar poësie, waarby lesers aansluiting vind. Alhoewel haar gedigte oënskynlik verstandelik en nugter is, word die leser juis getref deur die vasberade erns en innerlike krag waarmee sy byvoorbeeld die verlies van haar dogter verwerk deur daaroor te skryf. Die emosionele word egter altyd gebalanseer deur redelikheid, sodat haar gedigte nie sentimenteel is nie, maar tog die leser raak, soos in die gedig "Habanera":
As ek asemhaal vonk sy na in die gedig.
Anna Enquist is 'n veelbekroonde Nederlandse romanskrywer en digter. Haar gedigte is baie gewild omdat dit toeganklik is en handel oor onderwerpe waarmee die gewone leser kan identifiseer. Zandra Bezuidenhout is 'n digter wat met die Ingrid Jonker-prys bekroon is. Sy is 'n ervare vertaler uit Nederlands en was onder andere verantwoordelik vir die vertaling van twee kinderboeke wat onlangs by Protea verskyn het.
Vir poësieliefhebbers, maar ook vir ouers wat worstel met die dood van kinders. (Protea Boekhuis, 2016, R170.00 (BTW ingesluit),ISBN: 978-1-4853-0604-7 (gedrukte boek) FORMAAT: 137 x 213 mm, Sagteband, pp 120)
Tags: Arsenaal van klank Anna Enquist, Zandra Bezuidenhout
Posted in Uncategorized | Comments Off on Nuwe publikasie: Arsenaal van klank (Anna Enquist)
Remco Campert. Vertaal in Afrikaans deur Zandra Bezuidenhout
Poësie is 'n daad . . .
Poësie is 'n daad
van bevestiging. Ek bevestig
dat ek leef, dat ek nie alleen leef nie.
Poësie is 'n toekoms, om te dink
aan volgende week, aan 'n ander land,
aan jou as jy oud is.
Poësie is my asem, beweeg
my voete, aarselend soms,
oor die aarde wat daarom vra.
Voltaire het pokke gehad, maar homself genees
deur o.a. 120 liter limonade te drink:
dit is poësie.
Of dink aan die branders. Stukkend geslaan
op die rotse is hulle nie werklik verslaan nie,
maar herskep hulself, en daarin is poësie.
Elke woord wat geskryf word
is 'n aanslag op die ouderdom.
Uiteindelik wen die dood, sekerlik,
maar die dood is slegs die stilte in die saal
nadat die laatste woord geklink het.
Die dood is 'n ontroering.
(c) Remco Campert (Uit: Het huis waarin ik woonde, De Bezige Bij, Amsterdam 1955. )
(>) Afrikaanse vertaling deur Zandra Bezuidenhout / Desember 2014.
Tags: Poësie is 'n daad ..., Remco Campert, Zandra Bezuidenhout
Cas Vos in gesprek met Zandra Bezuidenhout
oor sy nuwe bundel Duisend dae op jou spoor.
Cas, jy is seker trots op jou aantreklike nuwe bundel met die mooi poëtiese titel Duisend dae op jou spoor, wat bowendien die leser nuuskierig stem. Dit val op hoe goed veral jou jongste bundeltitels op die oor val, en hoe dit allerhande betekenisse losmaak; ek dink byvoorbeeld aan Die afdruk van jou hande, Intieme afwesige, en Weerloos lewe. Hoe besluit jy op 'n titel? Dink jy 'n titel is belangrik?
Zandra, dankie vir die geleentheid om jou vrae te probeer beantwoord. Dis nogal iets om na streef: 'n poëties mooi titel wat lesers nuuskierig maak. 'n Titel is vir my belangrik. Dit is die eerste woorde wat die leser uitnooi om die bundel te lees. Ek begin nie met 'n titel nie, maar sodra die komposisie van die bundel sy gang kry, begin ek oor 'n moontlike titel wonder. In hierdie geval het die bundel as't ware halfpad al sy naam uitgeroep. Twee begrippe vra aandag: "Duisend dae" en "jou spoor". Die duisend dae verklap dat die leser bedag moet wees op die apokaliptiese aard van die bundel. Die apokaliptiese genre kom veral in 'n tyd van ontnugtering, teleurstelling en uitsigloosheid na vore. Maar dit hou aan die dun draadjie van hoop vas. Die ballingskap (586 v.C.) was 'n kreatiewe tyd vir die apokaliptiese genre. Dit was 'n tyd van ondergang, maar ook hoop op 'n uitkoms, 'n toekoms. Talle Psalms het in hierdie tyd ontstaan.
'n Hele aantal van die gedigte in die bundel is in die genre gedig. Dink aan die "rower"-gedigte. Die "jou" is 'n persoonlike voornaamwoord wat sê dat iets/iemand op jou spoor is. Dit kan 'n spoor van gister wees, ook 'n spoor in die hede en die toekoms. Wat tyd betref, is dit omvattend. Die spoor is eintlik "tydloos." Die woordspoor kan, in die woorde van Jacques Derrida, nie vasgevat word nie. Dit ontglip jou steeds soos 'n skoenlapper in sy vlug. In die bundel kan woorde en gedigte geïnterpreteer word, maar die betekenis ontglip jou steeds. Saam met Derrida wil ek oopstaan vir elke moontlike verklaring, aan elke perspektief gasvryheid bied en so ruimte skep vir nuwe maniere van lees en verstaan. Alle woorde is altyd gewonde woorde. Gewond, omdat dit nie kan sê wat gesê moet word nie. Maar woorde wond ook. Dit verwond die gebeure want dit verteken, maak selfs 'n karikatuur daarvan. "It burns what it wants to save" (Derrida). In die lig hiervan nooi ek lesers graag uit om die "spore" van Engele in die bundel te ontdek en iets van die misterie van die Engel te probeer, net te probeer, verstaan (veral p. 103 en 104).
Die buitebladontwerp is vir my 'n belangrike sleutel tot die woonhuis van die bundel. Tienie du Plessis het 'n uitstekende en kreatiewe buiteblad ontwerp. Die leser sien die spore en afdruksel van die lewe, tyd, pyn, swaarkry, maar daar skemer ook lig deur.
Jou bundel open met die drieluik "My rower". Daarby bring jy tematies en vormlik iets nuuts, o.a. ten opsigte van aktualiteit en die wisseling in verspatroon in drie verwante gedigte. Maar het die rower net betrekking op daardie bepaalde inbraaksituasie, of sou 'n leser dit ook wyer kon interpreteer? Kan mens byvoorbeeld die roof of rower as 'n metafoor lees, of gaan ek nou te ver? Ek besef mens vra nooit vir 'n digter wat hy met 'n bepaalde gedig of onderdeel daarvan "bedoel", of wat dit "beteken" nie, omdat die hedendaagse literêre teorie beklemtoon dat die leser 'n medeskepper van die teks is, en hy of sy ideaal gesproke self betekenisse daaraan toeken. Wat dink jy van daardie siening, en hoe beantwoord dit die vraag met betrekking tot jou drie verwante verse in "My rower"? Jy kan gerus ook iets sê oor die gebruik van intertekste in daardie afdeling.
Zandra, natuurlik roep die drieluik die inbraaksituasie in herinnering. Ek het nog gebloei na die wond toe Coenie de Villiers my uit Ciprus bel, met: "Cas, ek en Ria is baie dankbaar dat julle nog leef. Moenie in die hoekie gaan sit en treur nie ('n hoekie kan maklik 'n ashoop word, soos in die geval van Job). Begin en skryf 'n brief aan jou rower." Sonder rekenaar het ek dit met my linkerhand wat onleesbaar krap, gedoen. Ek het letterlik ses dae op papier geskryf en die gedigte later op die rekenaar oorgetik. Die pynlike en tragiese is dat die rooftog 'n opdrag van iemand was. Miskien moet die rower my weer besoek. Maar, Zandra, die reeks het 'n afdruk op die bundel geplaas. Dit hang soos 'n metafoor oor die hele bundel. In die derde gedig gebeur die ongehoorde (p. 17). Ek vergeef die rower. Die gedig is vol humor, ironie en intertekstuele spore (dink aan die ou Halleluja-liedjie: "As Hy weer kom, as Hy weer kom, kom haal Hy sy pêrels"). Jesus en die rower in dieselfde asem!
Interessant genoeg, keer jy in die voorlaaste gedig "'n Brief aan my Engel" (104) terug na die refrein wat aanvanklik in "Brief aan my rower" (14) gebruik word. In die eerste geval is dit die rower op wie se spoor jy is; maar in die latere gedig slaan dit om na die spoor van 'n engel. Daar begin jy met: "Ek volg jou spoor 'n duisend dae/ só dig ek my Engel agterna", en sluit dieselfde gedig af met: "Ek volg jou spoor tot my laaste dae/ só dig ek my Engel agterna". Hierdie koeplet bevat, in 'n ietwat aangepaste vorm, ook die titel van jou bundel. Ek sal graag meer oor hierdie omskakeling van "rower" na "engel" wil hoor. En vind die gedagte van 'n spoor wat gevolg word neerslag in die res van die bundel? Vertel sommer ook waarom die "engel"-gedig daardie rare newetitel het, naamlik "Die slag van pluimvee".
Die "spoor" loop deur die landskap van die bundel. Tot by veral die voorlaaste gedig, "'n Brief aan my Engel" en daarna, "Tuis van 'n ver land". Ek vind dit vreemd dat jy nie vra wie die Engel is nie. Maar ek is ook bly. Ek laat dit op die voetspoor van die literêre teorie (o.a. Jauss, Iser en Ingarden) waarna jy verwys (en waaroor ek my voorbehoude het) aan die leser se verbeelding oor. En ook die newetitel. Ek verluister my aan al die fladderende kommentaar.
My gunsteling in hierdie bundel is die gedig "Pa" (72). Dis 'n gestroopte vers met onderspeelde emosie; jou woorde suggereer meer as wat op papier staan – en raak my as leser diep. Dit sou op 'n Vader-dogter-verhouding ook van toepassing kon wees. Lewer asb. enige kommentaar, al is dit soms vir 'n skrywer lastig om oor sy eie gedigte te praat, om verskillende redes. Hoe moeilik of maklik was dit vir jou om hierdie vers te skryf? En het dit vinnig gegaan, of moes jy baie skaaf? Ek hoor graag wat jy sê.
Dankie vir jou mooi woorde oor die gedig. Ek het in vorige digbundels enkele portrette geskryf. Maar in afdeling V word al my familie portrette opgehang. Dit is die wolk van getuies rondom my. Ek voer ook 'n gesprek met 'n gestorwe ma. Met die oog hierop maak ek die Odusseia gebruik (p. 76-78). Dit is die eerste keer dat ek in gedigte 'n gesprek met 'n gestorwene voer:
en hou jou ma in drome vas.
Die portrette se afdrukke op my word digterlik uitgedruk. Dis lastig en effens ongemaklik om ná die gedigte oor dié gedigte te skryf. Die gedig "Pa" was nogal vir my moeilik. Ek het vinnig geskryf en toe weer geskaaf en geskaaf. Die portrette bly myne, maar ook nie. Nou is dit 'n geskenk aan die leser.
In hierdie bundel kom T.S. Eliot, Keats, John Berryman en ander digters ter sprake. Uit aanhalings, motto's, verwysings, versopdragte, intertekste en vertalings, soos ook in jou ander bundels, blyk dit dat jy die digters uit die Engelse wêreld goed ken, en ook dié wie se werk uit ander tale vertaal is. Kan jy vir weblesers verduidelik wat dit vir jou en jou digkuns beteken om baie digters se werk te lees? Lees en bestudeer jy ook die werk van ons plaaslike digters? (Ek merk een gedig is aan T.T. Cloete opgedra.) Wil jy uit die vuis uit 'n baie algemene mening oor die eietydse Afrikaanse digkuns gee?
'n Gedig of digbundel is 'n eggoruimte (R. Barthes) waar talle stemme fluisterend saampraat. Deur ander digters te lees, ontdek jy al meer en meer jou eie stem. Daarom is ek so dankbaar dat T.T. Cloete juis dit op die flapteks van my digbundel geskryf het. Maar ek bly ook, benewens die Engelse digters, in gesprek met digters wat eeue lank al in die anderland rus. Die Hebreeuse digters (veral van die Psalms), Griekse digters (veral Homeros) en Romeinse digters (veral Virgilius). Soos jy noem, is daar die Engelse digters, maar daar is talle meer (Charles Baudelaire, Arthur Rimbaud, Pablo Neruda, Robert Pinsky, Ted Hughes, George Seferis, Sylvia Plath, Paul Celan, Anne Carson, Remco Campert, Gerrit Achterbergh, en noem maar op). Daar is 'n wolk van getuies waarvan 'n digter kennis moet neem. Digters behoort almal aan 'n groot familie.
Ek lees ook met graagte Afrikaanse digters. 'n Digter moet sy eie tradisie ken. Daar is te veel om op te noem. Ek lees Tristia ten minste een keer 'n jaar. Daar is ook nuwe opwindende stemme wat my bly maak. Ek het een gedig aan T.T. Cloete opgedra. Die gedig is nie 'n gesprek met hom nie, maar aan hom as mens vir ek baie agting het, opgedra. Ek was bevoorreg om hom vir meer as 10 jaar in Potchefstroom te besoek. Dit was tydens sy omdigting van die Psalms. Ek het hom ook leer ken as iemand wat pyn met grasie kan dra. .
Vertel ons iets meer oor jou belangstelling in klassieke tekste en historiese figure, en jou vertaling en omwerking daarvan in poësie – veral ten opsigte van hierdie bundel.
Ek het Latyn op Hoërskool geleer. Hebreeus, Grieks en Latyn het ek by UP se beste leermeesters denkbaar geleer. Verder het ek Ou Testament en Nuwe Testament tot op doktorale vlak bestudeer. Sodoende het ek die Psalms en Homeros beter leer ken. Ek het ook 'n omvattende werk oor die Psalms geskryf: The poetry of the Psalms. By Homeros is daar twee grondmetafore, naamlik stryd (die Ilias) en heimwee (die Odusseia). Dit is ook die twee grondmetafore van die mens se bestaan wat in die letterkunde neerslag vind. Ek dink aan Livius Andronicus en veral Virgilius. Daar is ook Hieronimus. Augustinus se Civitas Dei toon 'n verwantskap met Homeros se Ilias. Homeros het ook 'n invloed op Dante uitgeoefen. Dieselfde geld vir die werk van Goethe en James Joyce.
Die Psalms het in verskeie van my digbundels neerslag gevind, byvoorbeeld "Die Here is nie my herder nie" en ook in hierdie bundel (vgl. die laaste gedig se derde strofe). Homeros is in die mooiste klassieke Grieks geskryf. Dit was 'n heerlike uitdaging om die Griekse tekste in Afrikaans om te dig. Ek moes weer Grieks lees. Deur terug te kyk na die verlede leer ons die hede verstaan. Historiese figure maak die poorte na die verlede oop. Stryd en heimwee is, soos eeue gelede, nog deel van ons menswees.
Jy toon 'n voorliefde vir eindrym; gebruik jy hierdie tegniek doelbewus of gebeur dit spontaan? Wil jy daarmee 'n bepaalde effek bereik? Wat is na jou mening die waarde van rym, en wat is die nadele? Is rym nie 'n ouderwetse tegniek nie? Maak tendense in die poësie vir jou saak?
Daar is talle handtuie vir die digkuns. Hoe meer jy kan bemeester, hoe beter kan jy dig. Rym is maar een daarvan. By my kom rym spontaan. Ek het veral in die Psalms die poëtiese waarde van rym (en ander poëtiese tegnieke soos die anafoor, die sintetiese en antitetiese parallelismes, inclusio, woordspel, chiasme en die pars pro toto, ens.) ontdek. Die rym neem ook 'n hele lewe in beslag (J.C. Kannemeyer). Rym is "a goddess of secret and ancient coincidences" (Rainer Maria Rilke). Rym bind versreëls; dit is 'n medeskepper van betekenis. Verder versterk dit die ritme, klank en struktuur van 'n gedig. Die nadele? Rymdwang is 'n doodsonde. Die gedig spoel dit egter self op die rotse uit. Op jou vraag of rym ouderwets is, is my teenvraag: Is dit ouderwets om asem te haal? In gedigte is alle grepe toelaatbaar as dit net met vernuf en kreatiwiteit toegepas word.
Op jou vraag of tendense in die poësie vir my saak maak, is my antwoord ongekwalifiseerd "ja". Tendense is soos die eb en vloed van die see. Dit kom en gaan. Ek neem daarvan kennis en hou my oog op die seile. Narratiewe poësie het beslis sy plek en waarde. Hiervan het Anne Carson my oortuig. Maar daar is niks nuuts onder die son nie, sê die wyse Prediker.
Nou 'n moedswillige vraag, ter wille van die gesprek: sou jy sê daar is nuwe wendinge in jou digkuns? Is daar 'n totaal nuwe aanpak, of iets nuuts in sommige opsigte? Gee gerus voorbeelde. Dink jy dis goed of nodig dat 'n digter op 'n sekere stadium doelbewus sy werk in 'n ander rigting stuur, tematies en/of vormgewys? Soos om jou op 'n nuwe manier teenoor jou stof en digpraktyk in te stel, sê maar deur jou antennas te draai, of te eksperimenteer? Miskien wil jy hier ook die kwessie van 'n digter se styl en stem aanraak.
Die vraag beantwoord ek uit die hoek van my eie oog. Ek dink (hoop) die titel van die bundel dui al op 'n ander nuwe aanslag. Ek sal die pot se deksel 'n bietjie lig. Duisend is 'n apokaliptiese syfer. Die apokaliptiese genre word veral in 'n tyd van verlies, ontnugtering, teleurstelling en ondergang gebruik. Na die rooftog was dit die gevoel wat ek gehad uit. Ek het dit poëties probeer verwoord in die drie "rower"-gedigte. Apokaliptiese syfers soos 3, 4, 7 en 1000 is in die gedigte gebruik. Ek gee een voorbeeld. Die eerste gedig, "Inval" (p.13), bevat 4 strofes van 7 versreëls. Wie dit weet, weet wat om van die gedig te verwag. Roof, vernietiging, boosheid. Die tweede, langer gedig het 'n refrein waarin die getal 1000 voorkom. Die refrein dien as 'n herhaling van 'n motief in die gedig. Vir die eerste keer eggo die wankelende samelewing in my digwerk:
Onder die grond is kopbene begrawe
wat eenstyds mensvleis gedra het.
Is jy op pad om nog een in te samel?
Jy raak aan fragmente van gister,
Politieke aardbewings, retoriese snert
Ek pleit, moenie kinderdrome steel nie,
blaas hulle nie soos vlieswolke weg nie,
moenie dat jy deur wellus vroue verkrag nie.
Is jy 'n nasaat van Pan, donker man met die fluit?
Hy speel bok-bok staan styf op soek na 'n lyf.
Ek volg jou spoor 'n duisend dae,
só skryf ek my rower agterna.
Op jou reis sien jy 'n afskeid.
Rou grond ruik vars op 'n houtkis.
Dit lê ook vir jou voor die deur.
Sien jy die rivier se nat spoor?
Jy moet teen wil en dank daaroor.
Dáár wag jou boot – rower,
reisiger van lewe na dood.
Ek volg jou spoor, my oorlas,
só pen ek jou, my rower, vas.
Met bewende hand skryf ek jou graf-
skrif met die stigma wat jy verskaf:
Hier rus 'n rower met skande getatoeëer.
Al gedagtenis aan hom is 'n spoor van oneer.
Die Tristan en Isolde-legende uit die sesde eeu is nuut in Afrikaans gedig (p. 81-95). Dit is eers in die 12de eeu neergeskryf. In die volgende 1000 jaar was daar nie minder nie as 80 weergawes. Tristan en Isolde kry 'n belangrike plek in die kultuurgeskiedenis van Denis de Rougemont, L'amour et l'Occident. In die verhaal word – vir die eerste keer in ons kultuur – 'n verdediging gegee van die onmoontlike liefde. Tristan en Isolde is in hulle lewe van mekaar geskei, maar kan in die dood met mekaar verenig word.
Al spoor wat agterbly,
is fragmente van liefde
verenig in die dood.
Refreine kry 'n besonder funksie in my jongste digwerk. Dit herinner die leser aan die grondtema, maar dit is ook 'n brug na 'n volgende deel (vgl. die gedigte uit die Odusseia, p. 77, 78, 99, 101).
Vir die eerste keer kom daar gedigte met 'n mistieke geur in my werk voor. Mistiek dui op die bestaan van 'n ander, vir ons oë verborge, mistieke wêreld náás of agter die materiële wêreld wat ons sien. Later is die begrip gebruik om die mistieke oorgang na 'n ander wêreld aan te dui (Rutten). Die mens word nie God nie, maar is afhanklik van God (Augustinus). Die eenwording met God is ook deur die term beskryf. In van my gedigte word die mistiek op een of ander wyse ervaar. Lees die gedig, "Nag van die liefdesgloed"; hier is sprake van menslike eenwording, maar ook 'n eenwording met God (p. 34).
Saam en een in Christus se lig
leef hulle innig met Hom verenig.
Anders as in my vorige bundels, is die dood nie net donker nie.
Mag die papier se stof
hier altyd lig op jou val (p. 65).
"Sondebok" (p.49) is ook anders. Dit is 'n gedig vol bitterheid en ironie. Dit steun op René Girard se sondebok-teorie.
Al is ek deur jou geframe het ek
een vraag, meester van die kwas:
Is ek nie maar net jóú sondebok nie?
Die "rower"-gedigte en die slotgedig, "Tuis van 'n ver land", vorm 'n paradoksale sluiting. Die rower kom en roof. Daarna reis hy verder. Die verlore seun vat sy erfnis, verloor alles en kom weer terug waar hy met liefde oorlaai word.
Jou vraag oor styl wil ek soos volg beantwoord: Elke digter sing soos hy/sy gebek is. Elke digter het sy/haar eie styl en aard.
Om aan te sluit by jou beroepsveld voor jou aftrede: Watter rol speel geloofsoortuigings in hierdie bundel? Die hedendaagse teologie en/of geloofspraktyke wyk toenemend af van die tradisionele en ortodokse. Sou jy sê dit figureer ook in jou gedigte? Indien wel, hoe?
Dis vir my nuus dat die hedendaagse teologie en/of geloofspraktyke toenemend afwyk van die tradisionele en ortodokse. Wat is tradisionele? Ortodokse is ook nie gelyk aan tradisionele nie. Dis 'n mis-verstand. Tradisie kom van traditio wat oorlewer beteken. Geloofsbelydenisse en -taal word deur die eeue oorgelewer. Dit is meer as die moeite werd om die ou skatte weer te ontdek. Jy sal ryklik beloon word as jy Augustinus lees. Daar is soveel wat ons by hom kan leer. In sy groot werk De Doctrina Christiana verklaar hy dat daar na die outeur se bedoeling in die teks gesoek moet word. Dis nie so maklik om toegang tot die outeur se werk te kry nie. Daarvoor is kundigheid en studie noodsaaklik. Ek dink dieselfde geld vir die lees van 'n digbundel.
Gerben Heitink se magistrale boek Golfslagen van de tijd wat in 2011 verskyn het, is as die beste boek in Nederland aangewys. Dit het binne drie maande drie herdrukke beleef. Hierin skryf hy helder oor die "tradisionele" waarna jy verwys. Hy beskryf op die voetspoor van die filosoof Charles Taylor oor die geslote denksisteem (Descartes, Locke, Hume en Nietzsche) en die poreuse denkwêreld. Die geslote wêreldbeskouing sluit nie 'n poreuse wêreldbeeld uit nie.
My digbundels is nie 'n handboek vir teologie nie. Kyk net na Die Here is nie my Herder nie en die gedig oor Judas (p.50) waarin ek 'n pleidooi vir hom lewer. Ek wil saam met die eietydse gelowiges worstel; soos T.T. Cloete dit in sy Job-gedigte doen, Sheila Cussons in haar mistieke gedigte en I.L. de Villiers se gedigte wat 'n poreuse perspektief uitstraal.
Daar is ook 'n aantal verse oor die dood. Dit is nie 'n nuwe tema in jou werk nie. Dink jy baie hieroor na, en wat is jou instelling teenoor die oorgang wat vir ons wag? Sou jy nie 'n hele bundel oor lewe en sterwe, met bespiegeling oor ons uiteinde wou maak nie? As teoloog dink jy sekerlik baie daaroor na, soos die meeste van ons ook maar. Mens besef dat variasie binne so 'n bundel 'n probleem kan wees, maar dit hoef tog nie – die moontlikhede is so wyd, en jy kan heerlik met gedagtes en vorm eksperimenteer. Wat dink jy hiervan?
Hoewel die dood nie 'n nuwe tema in my werk is nie, is die nuutheid dat ek op 'n radikaal ander wyse daarmee omgaan. Die dood het ook 'n ligte kant (p. 65). Ek wil in dié verband na die gedig "Na 'n dood" verwys (p. 64). Dit is die eerste keer dat ek dig oor 'n broer wat sy eie broer doodgemaak het. "Epitaaf" (p. 65) en"Salvator Mundi" (p. 66) word deur die gebruik van die woord "stof" verbind. En tog kry stof elke keer 'n ander betekenis. Dis stof tot nadenke! In die gedig "Salvator Mundi" se eerste en tweede strofes word die mensheid van Jesus belig (hy word as "jy" aangespreek) en in die derde strofe kom sy Godheid ná sy opstanding aan die lig ("Is dit U, my Here en my God?"). In alle poësie is die mens as homo viator op pad na die dood. Die dood sal sy skaduwee oor gedigte bly gooi.
Jou bundel, en jou werk in die algemeen, is nogal ernstig, en by tye selfs donker. Sou jy sê dat jy 'n somber lewensingesteldheid het, of so iets? Of val diep nadenke, selfs worsteling, vir jou saam met die digwerk? Maar skryf jy ook ligter verse? Wat is jou siening hieroor, en as 'n uitgewer jou argumentshalwe vra om ligter, speelser werk voor te lê, wat sal jou reaksie wees?
Met misdaad, geweld en moord rondom ons is die lewe nogal donker. Is van die gedigte nie maar net 'n uitdrukking van die lewensgevoel nie? 'n Gevoel van pessimisme en sinisme? Lees in dié verband die skitterende vertalings deur Catherine du Toit en haar medewerkers van Michel Houellebecq se gedigte. Hy vertolk die moderne lewensgevoel op 'n besondere manier. Daarom is sy gedigte besmeer met sinisme, melancholie en pessimisme.
Die laaste afdeling van my bundel (afdeling V11), is vol lig.
Op jou vraag of ek van nature pessimisties is, sal ek iemand wat my van kindsbeen geken het aan die woord stel: my ouma. My ouma het nooit so gedink nie en die probleem is dat ek haar altyd geglo het. Sal ek ligter verse skryf? Ek het al! Daar is 'n speelsheid in die derde rower gedig (p.17). En natuurlik ook ironie. Ek het op versoek van 'n uitgewer twee kinderverse geskryf. Een sal in 'n handboek vir graad 6 gebruik word. En o hemel, ek het Adam Mansbach se kwatryne met die onuitspreeklike woord daarin vir Penguin vertaal. Maar, glo my, ek is nie van nature 'n vloeker nie.
Woorde en digterskap is die tema van jou tweede afdeling "Woordvlug". Jy het al gesê dat jy as kind eerder met woorde as met karretjies gespeel het. Het enigiets besonders aanleiding gegee tot jou fassinasie met die woord? Laat jy jou soms in die skryfproses deur woorde verlei? Hoe?
Woorde is vir my soos asem. Ek kan nie daarsonder leef nie. Woorde kry soos soet vye 'n lêplek op die tong. Woorde en die spel met woorde fassineer my eindeloos. Ek laat my in die skryfproses verlei, maar as ek afgekoel het, skaaf ek eindeloos. 'n Duisend keer. By ons wonderlike vriendin Eveleen Castelyn het ek geleer: "Kill your darlings."
Jy was 'n plaaskind. Watter plek neem dit in jou denkwêreld en skryfwerk in?
Ek verlang na die plaas, die reuk van vars grond en brood uit die oond. Die son, die sterre en maan. Dit word metafore en vergelykings in my gedigte. Voorbeelde hiervan is "Die werk van u hande" (p.52) en die gedig daarna (p. 53):
Ná 'n storm in die Karoo.
Vir Coenie en Ria
Donderslae laat die hemel kraak
en die aarde benoud na asem snak.
Die onweer rammel soos 'n houtwa,
karoobossies is druppende ou manne.
Dan breek die stilte oop, wolke waaier
uit soos vlerke en vlug met skemer
in hulle oë na die eindes van die horison.
As die storm se donker drif uitgewoed is,
vonkel sterre lig en genadig oor die Karoo.
Hoe sien jy jou toekoms as digter, en veral 'n Afrikaanssprekende digter? Is daar 'n toekoms vir die Afrikaanse poësie? Voel jy gemaklik oor die plaaslike leserspubliek-gedrag, meer spesifiek ten opsigte van die poësie? Sou jy dit oorweeg om ook in Engels of 'n ander taal te skryf?
Oor die toekoms kan ek net droom. Ek wil graag nog gedigte liggies met 'n gansveer op die perkament van die aardbol skryf. Solank daar digters is, sal ons Afrikaans praat. Daar is net, beskamend genoeg, te min lesers vir te veel digters.
Groot dank aan Margot Luyt, Tharien Oosthuizen en veral Marlise Joubert van Versindaba, asook Litnet wat poësie met soveel geesdrif bevorder.
Engelse gedigte? Ek het 'n paar in my hart se binnekamer. Ek dink net my kleinseun van 7 jaar, Reynard, skryf nou al beter in Engels as sy oupa. Leon de Kock kan eerder my gedigte vertaal. Hy het die Abelard en Heloïse reeks so voortreflik vertaal.
Dankie, Cas, vir die gesprek. Sterkte vorentoe met die woordboerdery en -boordery; bly maar op die spoor van daardie engel, dit mag vir jou en jou lesers opwindende materiaal ontsluit!
Zandra, ek moet vir jou dankie sê. Jy het aan my soveel vryheid en ruimte gegee. Goeie wense en vreugde met jou digwerk.